2014-ին Ավադիսյանի անունն իբրեւ քրեական գործով կասկածյալ պաշտոնապես հայտնվեց մամուլում: Անցած տարվա փետրվարի 5-ին Լոս Անջելեսի օդանավակայանում ոստիկանները ձերբակալեցին Բեվերլի Հիլզի (Beverly Hills) բնակիչ Ավադիսյանին, որը Ալաբամա նահանգի Բոլդուին շրջանի (Baldwin County) դատախազության կողմից մեղադրվում էր չգրանցված արժեթղթերի վաճառքի, չգրանցված գործակալի կողմից արժեթղթերի վաճառքի եւ արժեթղթերի վաճառքին առնչվող խարդախության մեջ: Մինչեւ Ալաբամայի իրավապահներին արտահանձնելը Լոս Անջելեսում Ավադիսյանի նկատմամբ ազատ արձակման համար սահմանվել էր 1 մլն դոլար գրավ: Ալաբամայի օրենքներով նշված ենթադրյալ հանցանքների հիմքով Ավադիսյանին առավելագույնը սպառնում էր 1-10 տարվա ազատազրկում: